b'\n_START_ARTICLE_\nHiki\n_START_PARAGRAPH_\nHiki on hikirauhasen eritt\xc3\xa4m\xc3\xa4\xc3\xa4 hajutonta suolaliuosta, jonka t\xc3\xa4rkein teht\xc3\xa4v\xc3\xa4 on osallistua l\xc3\xa4mm\xc3\xb6ns\xc3\xa4\xc3\xa4telyyn. Hien avulla ihminen voi luovuttaa l\xc3\xa4mp\xc3\xb6energiaa elimist\xc3\xb6st\xc3\xa4\xc3\xa4n, sill\xc3\xa4 hiki sitoo l\xc3\xa4mp\xc3\xb6energiaa haihtuessaan iholta. L\xc3\xa4mm\xc3\xb6ns\xc3\xa4\xc3\xa4telyn lis\xc3\xa4ksi hiki eritt\xc3\xa4\xc3\xa4 ulos elimist\xc3\xb6st\xc3\xa4 kuona-aineita, joiden m\xc3\xa4\xc3\xa4r\xc3\xa4 hiess\xc3\xa4 on kuitenkin todella pieni. Koska ihminen on tasal\xc3\xa4mp\xc3\xb6inen, elimist\xc3\xb6 yritt\xc3\xa4\xc3\xa4 pit\xc3\xa4\xc3\xa4 l\xc3\xa4mp\xc3\xb6tilan mahdollisimman vakaana. Ihmisen k\xc3\xa4ytt\xc3\xa4ess\xc3\xa4 paljon energiaa syntyy l\xc3\xa4mp\xc3\xb6energiaa, jolloin iho yritt\xc3\xa4\xc3\xa4 tasapainottaa tilannetta eritt\xc3\xa4m\xc3\xa4ll\xc3\xa4 pienist\xc3\xa4 hikirauhasista nestett\xc3\xa4 ihon pinnalle. T\xc3\xa4ll\xc3\xb6in my\xc3\xb6s verisuonet tuovat lihaksissa l\xc3\xa4mmennytt\xc3\xa4 verta kehon sis\xc3\xa4lt\xc3\xa4 j\xc3\xa4\xc3\xa4htym\xc3\xa4\xc3\xa4n l\xc3\xa4helle ihoa ja osallistuvat n\xc3\xa4in omalta osaltaan l\xc3\xa4mm\xc3\xb6ns\xc3\xa4\xc3\xa4telyyn. Hiki maistuu suolaiselta siin\xc3\xa4 olevien natrium- kloori- ja kaliumionien takia. Hiki sis\xc3\xa4lt\xc3\xa4\xc3\xa4 0,3\xe2\x80\x930,4 prosenttia ruokasuolaa, pieni\xc3\xa4 m\xc3\xa4\xc3\xa4ri\xc3\xa4 kaliumkloridia, fosfaatteja, valkuaisaineita, virtsa-aineita, aminohappoja sek\xc3\xa4 maitohappoa. Hiki on liev\xc3\xa4sti hapanta. Sen pH vaihtelee tyypillisesti v\xc3\xa4lill\xc3\xa4 4,5\xe2\x80\x937,0._NEWLINE_Ihmisen hiki on liki v\xc3\xa4rit\xc3\xb6nt\xc3\xa4, mutta esimerkiksi virtahevon hiki on punaista. Muista el\xc3\xa4imist\xc3\xa4 esimerkiksi koira ei hikoile, vaan se s\xc3\xa4\xc3\xa4telee l\xc3\xa4mp\xc3\xb6\xc3\xa4\xc3\xa4n l\xc3\xa4\xc3\xa4h\xc3\xa4tt\xc3\xa4m\xc3\xa4ll\xc3\xa4. Ihmisen normaali hieneritys on 0,5\xe2\x80\x931 litraa vuorokaudessa, mutta enimmill\xc3\xa4\xc3\xa4n hike\xc3\xa4 voi eritty\xc3\xa4 kaksikin litraa. Ihmisell\xc3\xa4 on keskim\xc3\xa4\xc3\xa4rin 2,6 miljoonaa hikirauhasta. K\xc3\xa4sien ja jalkojen liikahikoilu on usein perinn\xc3\xb6llist\xc3\xa4._NEWLINE_Hiki on tuoreena itsess\xc3\xa4\xc3\xa4n hajutonta. Runsas hikoilu aiheuttaa kuitenkin ep\xc3\xa4miellytt\xc3\xa4v\xc3\xa4\xc3\xa4 hajua, kun bakteeritoiminta alkaa ja bakteereista haihtuu pist\xc3\xa4v\xc3\xa4n hajuisia yhdisteit\xc3\xa4, kuten indolia, 1-dodekanolia ja 3-metyyli-1-butaania. Ruoka-aineista valkosipuli, sipuli ja parsa vaikuttavat voimakkaimmin pahan hienhajun syntymiseen._NEWLINE_Hien eritt\xc3\xa4minen alkaa lis\xc3\xa4\xc3\xa4nty\xc3\xa4 murrosi\xc3\xa4ss\xc3\xa4. Liikahikoilua saattavat aiheuttaa mm. ylenm\xc3\xa4\xc3\xa4r\xc3\xa4inen rasitus, kuume tai tunneper\xc3\xa4iset syyt, kuten voimakas kiihtyneisyyden tila. Sit\xc3\xa4 voi ilmet\xc3\xa4 my\xc3\xb6s joidenkin l\xc3\xa4\xc3\xa4keaineiden sivuvaikutuksena.'